கேள்வி: இலங்கையின் வெளியுறவுக் கொள்கை என்பது என்ன?
பதில்: இலங்கையின் வெளியுறவுக் கொள்கை (''Foreign relations of Sri Lanka'') என்பது இலங்கைக்கும் பிற நாடுகளுக்கும் இடையிலான தூதர்வழித் தொடர்புகள், வணிக உறவுகளைக் குறிக்கிறது. இலங்கை "அனைவருக்கும் நட்பு, யாருக்கும் பகை இல்லை" என்ற வெளியுறவுக் கொள்கையை வலியுறுத்துகிறது. 1950கள் இருந்து இலங்கை கூட்டுசேரா இயக்கம் வெளிநாட்டுக் கொள்கையைப் பின்பற்றி வருகிறது, இது உலக வல்லமைகளின் பக்கம் சாய்வதில்லை.Patrick Peebles, ''The History of Sri Lanka'' (Greenwood, 2005), p. 118. ஆசியாவில் பனிப்போர் முடிவடைந்ததிலிருந்து, நாடு அனைத்துப் பெரிய வல்லரசுகளுடனும் சிறந்த உறவுகளைப் பேணி வருகிறது. சீனா, இந்தியா, பாக்கித்தான், உருசியா, ஐக்கிய அமெரிக்கா, சப்பான், தென் கொரியா, ஐரோப்பிய ஒன்றியம் நாடுகள் ஆகியவற்றுடன் அதன் தூதரக, பொருளாதார, இராணுவ உறவுகளை வலுப்படுத்த முயல்கிறது. தென்கிழக்காசிய நாடுகளின் கூட்டமைப்பு, ஆப்பிரிக்க ஒன்றியம், அரபு நாடுகள் கூட்டமைப்பு நாடுகளுடனும் இலங்கை நெருக்கமான உறவுகளைப் பேணி வருகிறது. இலங்கை பன்முக ராஜதந்திரத்தில் பங்கேற்கிறது, குறிப்பாக ஐக்கிய நாடுகள் அவையில், வளர்ந்துவரும் நாடுகள் இறைமை, விடுதலை, வளர்ச்சி ஆகியவற்றை ஊக்குவிக்க முயல்கிறது. இலங்கை கூட்டுசேரா இயக்கம் நிறுவன உறுப்பினராகும். இது நாடுகளின் பொதுநலவாயம், தெற்காசிய நாடுகளின் பிராந்தியக் கூட்டமைப்பு (சார்க்), உலக வங்கி, அனைத்துலக நாணய நிதியம், ஆசிய வளர்ச்சி வங்கி, சாங்காய் ஒத்துழைப்பு அமைப்பு (பேச்சுவார்த்தைகளில் பங்கேற்கும் உறுப்பினர்), கொழும்புத் திட்டம் ஆகிய அமைப்புகளின் உறுப்பினராகவும் உள்ளது. இலங்கை அணிசேரா இயக்கத்திலும், சார்க் அமைப்பிலும் தனது தீவிர பங்களிப்பைத் தொடர்கிறது.